Vahase saare I hiidrahn
See artikkel räägib lõunapoolsemast hiidrahnust. Põhjapoolsema hiidrahnu kohta vaata artiklit Vahase saare II hiidrahn. Vahase saare I hiidrahn (lõunapoolne) on rabakivist hiidrahn Saare maakonnas Vahase saarel. Rahn kuulub Eesti 20 suurima hiidrahnu hulka. Rahnu pikkus on 12,2 m, laius 8,2 m, kõrgus 5,2 m, ümbermõõt 31,7 m ning maht 261 m³. Rahn on tömpjas püramiidne tahukakujuline, pisut lõhenenud ja samblikega kaetud pealispinnaga. Vahase rahnude kohta on teada muistendid Suure Tõllu poolt või taevast visatud kivist, mis kaheks tükiks purunenud. Rahvasuu räägib rahnu purunemisest ka äikeselöögi tagajärjel. Rahn on alates 1937. aastast üksikobjektina looduskaitse all.